CELEX: 32020R1540
Language: el
Date: 2020-10-22 00:00:00
Title: Εκτελεστικός κανονισμός (ΕΕ) 2020/1540 της Επιτροπής της 22ας Οκτωβρίου 2020 για την τροποποίηση του εκτελεστικού κανονισμού (ΕΕ) 2019/1793 όσον αφορά τα σπέρματα Sesamum καταγωγής Ινδίας (Κείμενο που παρουσιάζει ενδιαφέρον για τον ΕΟΧ)

23.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 353/4
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1540 ΤΗΣ ΕΠΙΤΡΟΠΗΣ
         της 22ας Οκτωβρίου 2020
         για την τροποποίηση του εκτελεστικού κανονισμού (ΕΕ) 2019/1793 όσον αφορά τα σπέρματα Sesamum καταγωγής Ινδίας
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο ii),
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους) (2), και ιδίως το άρθρο 47 παράγραφος 2 πρώτο εδάφιο στοιχείο β) και το άρθρο 54 παράγραφος 4 πρώτο εδάφιο στοιχεία α) και β),
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2019/1793 (3) της Επιτροπής καθορίζει κανόνες για την προσωρινή αύξηση των επίσημων ελέγχων κατά την είσοδο στην Ένωση που επιβάλλονται σε ορισμένα τρόφιμα και ζωοτροφές μη ζωικής προέλευσης από ορισμένες τρίτες χώρες και ειδικούς όρους που διέπουν την είσοδο στην Ένωση ορισμένων τροφίμων και ζωοτροφών από ορισμένες τρίτες χώρες λόγω του κινδύνου επιμόλυνσης από μυκοτοξίνες, συμπεριλαμβανομένων των αφλατοξινών, υπολειμμάτων φυτοφαρμάκων, πενταχλωροφαινόλης και διοξινών, καθώς και μικροβιολογικής επιμόλυνσης, που απαριθμούνται στο παράρτημα II του εν λόγω κανονισμού.
                  
               
                     (2)
                  
                  
                     Η πρόσφατη εμφάνιση περιστατικών σχετικών με την ασφάλεια των τροφίμων που κοινοποιήθηκαν μέσω του συστήματος έγκαιρης προειδοποίησης για τα τρόφιμα και τις ζωοτροφές (RASFF), όπως θεσπίστηκε με τον κανονισμό (ΕΚ) αριθ. 178/2002, και πληροφορίες σχετικά με τους επίσημους ελέγχους που διενεργούνται από τα κράτη μέλη σε σπέρματα Sesamum καταγωγής Ινδίας απαιτούν την τροποποίηση του παραρτήματος II του εκτελεστικού κανονισμού (ΕΕ) 2019/1793.
                  
               
                     (3)
                  
                  
                     Τον Σεπτέμβριο του 2020 κοινοποιήθηκαν, μέσω του RASFF, πολύ υψηλά επίπεδα αιθυλενοξειδίου όσον αφορά ορισμένες παρτίδες σπερμάτων Sesamum καταγωγής ή προέλευσης από την Ινδία που εισήλθαν στην Ένωση. Τα επίπεδα αυτά υπερβαίνουν κατά περισσότερο από 1 000 φορές το ανώτατο όριο καταλοίπων των 0,05 mg/kg που ισχύει για το αιθυλενοξείδιο σύμφωνα με τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου (4).
                  
               
                     (4)
                  
                  
                     Η μόλυνση αυτή συνιστά σοβαρό κίνδυνο για την ανθρώπινη υγεία εντός της Ένωσης, καθώς το αιθυλενοξείδιο ταξινομείται ως μεταλλαξιγόνο κατηγορίας 1Β, καρκινογόνο κατηγορίας 1Β και τοξικό για την αναπαραγωγή κατηγορίας 1Β, σύμφωνα με τον κανονισμό (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου (5). Επιπλέον, το αιθυλενοξείδιο δεν εγκρίνεται ως δραστική ουσία για χρήση σε φυτοπροστατευτικά προϊόντα στην Ένωση.
                  
               
                     (5)
                  
                  
                     Για να προστατευθεί η ανθρώπινη υγεία στην Ένωση, είναι επομένως αναγκαίο να προβλεφθούν ειδικοί όροι σχετικά με τα κατάλοιπα φυτοφαρμάκων όσον αφορά τα σπέρματα Sesamum από την Ινδία. Ειδικότερα, το επίσημο πιστοποιητικό το οποίο, σύμφωνα με το άρθρο 11 παράγραφος 1 του κανονισμού (ΕΕ) 2019/1793 σε συνδυασμό με το παράρτημα II του εν λόγω κανονισμού, πρέπει να συνοδεύει όλα τα φορτία σπερμάτων Sesamum από την Ινδία θα πρέπει επίσης να αναφέρει ότι τα προϊόντα έχουν υποβληθεί σε δειγματοληψία και ανάλυση για την ανίχνευση καταλοίπων φυτοφαρμάκων προς παρακολούθηση μέσα/πάνω σε προϊόντα φυτικής προέλευσης, και ότι όλα τα αποτελέσματα της δειγματοληψίας και της ανάλυσης δείχνουν συμμόρφωση με τη νομοθεσία της Ένωσης σχετικά με τα ανώτατα όρια καταλοίπων φυτοφαρμάκων. Τα αποτελέσματα της δειγματοληψίας και της ανάλυσης θα πρέπει να επισυνάπτονται στο εν λόγω πιστοποιητικό.
                  
               
                     (6)
                  
                  
                     Λόγω του συνεχιζόμενου εμπορίου, τα φορτία σπερμάτων Sesamum καταγωγής Ινδίας που εγκατέλειψαν τη χώρα καταγωγής ή τη χώρα αποστολής, εάν η εν λόγω χώρα είναι διαφορετική από τη χώρα καταγωγής, πριν από την ημερομηνία έναρξης ισχύος του παρόντος κανονισμού θα πρέπει να εξακολουθήσουν να υπόκεινται στις απαιτήσεις που ίσχυαν πριν από την εν λόγω ημερομηνία.
                  
               
                     (7)
                  
                  
                     Επιπλέον, και για να προστατευθεί η ανθρώπινη υγεία στην Ένωση, η συχνότητα των φυσικών ελέγχων και των ελέγχων ταυτότητας για την παρουσία καταλοίπων φυτοφαρμάκων που πρέπει να διενεργούνται σε σπέρματα Sesamum καταγωγής Ινδίας στα σύνορα της Ένωσης θα πρέπει να οριστεί σε 50 %.
                  
               
                     (8)
                  
                  
                     Συνεπώς, ο εκτελεστικός κανονισμός (ΕΕ) 2019/1793 θα πρέπει να τροποποιηθεί αναλόγως.
                  
               
                     (9)
                  
                  
                     Λόγω του σοβαρού κινδύνου για την ανθρώπινη υγεία που προκύπτει από μολυσμένα φορτία σπερμάτων Sesamum καταγωγής Ινδίας και λόγω της ανάγκης να αναληφθεί ταχεία δράση, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του εκτελεστικού κανονισμού (ΕΕ) 2019/1793
            Το παράρτημα II του εκτελεστικού κανονισμού (ΕΕ) 2019/1793 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Μεταβατικά μέτρα
            Ο κανονισμός (ΕΕ) 2019/1793 εξακολουθεί να εφαρμόζεται ως είχε προτού τροποποιηθεί από τον παρόντα κανονισμό ως προς φορτία σπερμάτων Sesamum από την Ινδία που έχουν εγκαταλείψει τη χώρα καταγωγής ή τη χώρα αποστολής, εάν η εν λόγω χώρα είναι διαφορετική από τη χώρα καταγωγής, πριν από την ημερομηνία έναρξης ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Οκτωβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 31 της 1.2.2002, σ. 1.
         
            (2)  ΕΕ L 95 της 7.4.2017, σ. 1.
         
            (3)  Εκτελεστικός κανονισμός (ΕΕ) 2019/1793 της Επιτροπής, της 22ας Οκτωβρίου 2019, για την προσωρινή αύξηση των επίσημων ελέγχων και τα μέτρα έκτακτης ανάγκης που διέπουν την είσοδο στην Ένωση ορισμένων αγαθών από ορισμένες τρίτες χώρες και για την εφαρμογή των κανονισμών (ΕΕ) 2017/625 και (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου και για την κατάργηση των κανονισμών (ΕΚ) αριθ. 669/2009, (ΕΕ) αριθ. 884/2014, (ΕΕ) 2015/175, (ΕΕ) 2017/186 και (ΕΕ) 2018/1660 της Επιτροπής (ΕΕ L 277 της 29.10.2019, σ. 89).
         
            (4)  Κανονισμός (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου της 23ης Φεβρουαρίου 2005 για τα ανώτατα όρια καταλοίπων φυτοφαρμάκων μέσα η πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ L 70 της 16.3.2005, σ. 1).
         
            (5)  Κανονισμός (ΕΚ) αριθ. 1272/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για την ταξινόμηση, την επισήμανση και τη συσκευασία των ουσιών και των μειγμάτων, την τροποποίηση και την κατάργηση των οδηγιών 67/548/ΕΟΚ και 1999/45/ΕΚ και την τροποποίηση του κανονισμού (ΕΚ) αριθ. 1907/2006 (ΕΕ L 353 της 31.12.2008, σ. 1).
      
      
         
            ΠΑΡΑΡΤΗΜΑ
            Στο παράρτημα II, στο σημείο 1, η καταχώριση για τα σπέρματα Sesamum καταγωγής Ινδίας αντικαθίσταται από την ακόλουθη καταχώριση:
            
               
                           Τρόφιμα και ζωοτροφές (προβλεπόμενη χρήση)
                        
                        
                           Κωδικός ΣΟ (1)
                           
                        
                        
                           Υποδιαίρεση TARIC
                        
                        
                           Χώρα καταγωγής
                        
                        
                           Πηγή κινδύνου
                        
                        
                           Συχνότητα ελέγχων ταυτότητας και φυσικών ελέγχων (%)
                        
                     
                           «Σπέρματα Sesamum
                           
                           
                              
                                 (Τρόφιμα)
                              
                           
                        
                        
                           1207 40 90 
                        
                        
                            
                        
                        
                           
                              Ινδία (IN)
                           
                        
                        
                           Σαλμονέλα  (*1)
                           
                        
                        
                           20
                        
                     
                           Υπολείμματα φυτοφαρμάκων  (*2)
                               (*3)
                           
                        
                        
                           50
                        
                     
            
               (*1)  Η δειγματοληψία και οι αναλύσεις πραγματοποιούνται σύμφωνα με τις διαδικασίες δειγματοληψίας και τις αναλυτικές μεθόδους αναφοράς που καθορίζονται στο παράρτημα III σημείο 1 στοιχείο α) του παρόντος κανονισμού.
            
               (*2)  Τουλάχιστον τα υπολείμματα των φυτοφαρμάκων που απαριθμούνται στο πρόγραμμα ελέγχου που εγκρίθηκε σύμφωνα με το άρθρο 29 παράγραφος 2 του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (ΕΕ L 70 της 16.3.2005, σ. 1) και τα οποία μπορούν να αναλυθούν με πολυ-υπολειμματικές μεθόδους βάσει GC-MS και LC-MS (φυτοφάρμακα προς παρακολούθηση μέσα/επάνω σε προϊόντα φυτικής προέλευσης μόνο).
            
               (*3)  Κατάλοιπα αιθυλενοξειδίου (άθροισμα αιθυλενοξειδίου και 2-χλωρο-αιθανόλης εκφραζόμενο ως αιθυλενοξείδιο).»